**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12, 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 100/11 in 111/13), Pravilnika o izvedbi postopkov javnega poziva in javnega razpisa s področja knjige (Uradni list RS, št. 19/09 in št. 90/11) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/09, 10/14) **objavlja**

**Javni razpis za sofinanciranje kulturnih programov knjigarn za leto 2015**

(v nadaljevanju: JR1–KG–2015)

**1. Naziv in sedež naročnika**

Javna agencija za knjigo Republike Slovenije, Tržaška cesta 2, Ljubljana.

**2. Predmet in področje javnega razpisa**

Predmet javnega razpisa JR1–KG–2015 je sofinanciranje kulturnih programov, ki jih izvajajo knjigarne.

JAK bo na javnem razpisu izbrala prijavitelje, ki v okviru svoje dejavnosti izvajajo celovite kulturne programe knjigarn s področja promocije knjižnih del in avtorjev, bralne kulture in književne ustvarjalnosti ter si prizadevajo za uveljavitev knjigarn kot kulturnih središč, ki omogočajo široko javno dostopnost kakovostnih knjig in revij s področij leposlovja in humanistike, pri čemer vključujejo ustrezen obseg najkvalitetnejše subvencionirane knjižne in revijalne produkcije ter s svojo dejavnostjo promovirajo in uveljavljajo kulturo kupovanja kvalitetnih knjig in revij.

**3. Cilj javnega razpisa**

Cilj javnega razpisa JR1–KG–2015 je razvoj knjigarn v kulturna središča, izvedba celovitih kulturnih programov knjigarn, zagotavljanje dostopnosti ustreznega obsega subvencioniranih knjig in revij na celotnem področju Slovenije ter krepitev knjigotrštva v javnem interesu.

**4. Okvirni obseg sredstev javnega razpisa JR1–KG–2015, obdobje ter način za porabo dodeljenih sredstev ter omejitev**

Okvirni obseg sredstev javnega razpisa JR1–KG–2015 za leto 2015 znaša predvidoma 100.000 EUR. Dodeljena proračunska sredstva morajo biti porabljena v proračunskem letu 2015 oz. v plačilnih rokih, kot jih določa veljavni Zakon o izvrševanju proračuna Republike Slovenije.

JAK bo odločbe prijaviteljem skladno s predpisi izdala šele po sklenitvi pogodbe o sofinanciranju programa dela JAK za leto 2015.

JAK bo z izbranimi prijavitelji sklenila pogodbe o sofinanciranju v okviru proračunskih možnosti.

Če se v času izvedbe postopka javnega razpisa zmanjša obseg sredstev, ki jih je pristojno ministrstvo napovedalo za leto 2015, do mere, ki ne zagotavlja izpolnitve ciljev tega razpisa, lahko JAK postopek razpisa ustavi oz. v primeru že zaključenega izbora kulturnih programov v skladu z morebitnimi spremembami proračuna zniža obseg sofinanciranja, spremeni ali prekine že sklenjeno pogodbo o financiranju programa.

**5. Višina sofinanciranja in upravičeni stroški**

**5.1. Višina sofinanciranja**

JAK bo izbranim knjigarnam na razpisu JR1–KG–2015 sofinancirala **največ 70 odstotkov upravičenih stroškov oz. največ 11.000 EUR na knjigarno.**

**5.2. Upravičeni stroški**

Upravičeni stroški kulturnega programa so stroški, nastali od 1. 1. 2015 do 31. 12. 2015 pri aktivnostih, ki so neposredno povezane s kulturnim programom, sprejetim v sofinanciranje, so v skladu s predmetom in namenom tega javnega razpisa ter niso sofinancirani iz drugih javnih virov. Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja). Če bo JAK ugotovila, da je upravičenec za isti namen prejel sredstva ali pa so mu bila odobrena tudi iz drugih virov, se lahko pogodba o sofinanciranju razdre, upravičenec pa je dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

JAK bo izbranim prijaviteljem sofinancirala le upravičene stroške, ki izpolnjujejo naslednje pogoje:

* so neposredno povezani s prijavljenim kulturnim programom in so nujno potrebni za uspešno pripravo in izvedbo programa,
* prijavitelj jih je napovedal v prijavi,
* so skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* bodo dejansko nastali,
* bodo prepoznavni in preverljivi na osnovi izvirnih dokazil,
* bo nesporno mogoče ugotoviti, da se nanašajo na odobreni kulturni program.

**Med upravičene stroške sodijo (A, B in C):**

Sklop A: stroški dela (avtorski honorarji in drugi s kulturnim programom neposredno povezani stroški dela)

Sklop B: programsko-materialni stroški (neposredni stroški organizacije in izvedbe kulturnega programa)

Sklop C: stroški promocije (neposredni stroški promocije kulturnega programa).

Med upravičene stroške sodijo tudi stroški izvajalca, nastali na osnovi Tarife za izvajanje storitev Javne agencije za knjigo RS (Uradni list RS, št. 4/2013 in št. 50/2014).

Med upravičene stroške **ne sodijo** stroški, povezani z izvajanjem osnovne dejavnosti knjigarne (najemi prostorov za delovanje knjigarne, splošni tekoči in obratovalni stroški, splošni stroški dela ipd.).

Sklop D: Neupravičeni stroški.

Neupravičeni stroški programa predstavljajo breme, ki ga nosi prijavitelj. Prijavitelj je dolžan v vlogi navesti vse predvidene vire financiranja.

**6. Pogoji za sodelovanje na javnem razpisu JR1–KG–2015**

**6.1 Splošni pogoji za sodelovanje na javnem razpisu JR1–KG–2015**

Prijavitelji na javnem razpisu JR1–KG–2015 morajo izpolnjevati naslednje splošne pogoje:

* da so registrirani za izvajanje knjigotrške dejavnosti v Republiki Sloveniji in/ali zamejstvu;
* da prijavljajo kulturni program (oz. vsebine v knjigarnah), ki bo v celoti realiziran v letu 2015,
* da ne prijavljajo vsebin ali delov vsebin, ki so sofinancirane na drugih razpisih JAK,
* da za isti program in namen prijavitelji ali soorganizatorji niso pridobili javna sredstva iz drugega javnega vira oz. razpisa JAK ali drugih javnih financerjev (velja prepoved dvojnega financiranja),
* da so v primeru, da so bili v letu 2014 pogodbena stranka JAK, v pogodbenem roku izpolnili vse pogodbene obveznosti do JAK,
* da se z istim kulturnim programom oz. vsebinami na javni razpis JR1–KG–2015 prijavljajo samo enkrat,
* da za isti kulturni program oz. dele progama na javni razpis JR1–KG–2015 poda vlogo le en prijavitelj,
* da v primeru načrtovane soorganizacije ali soprodukcije programa ali posamezne sestavine programa priložijo verodostojno listino partnerja o njegovi finančni udeležbi in obliki sodelovanja;
* da upoštevajo najnižji znesek honorarja za nastop avtorja, ki znaša 150 EUR bruto,
* da pri prijavi na javni razpis JR1–KG–2015 upoštevajo vsebine, navedene v točkah 2 in 3, in upravičene stroške, navedene v točki 5,
* da so v razpisnem roku zaključili prijavo v spletni aplikaciji in jo pravočasno v tiskani obliki oddali na JAK,
* da dovoljujejo objavo osebnih podatkov z namenom objave rezultatov razpisa na spletni strani Javne agencije za knjigo RS skladno z Zakonom o dostopu do informacij javnega značaja in Zakonom o varstvu osebnih podatkov,
* da so ob prijavi na razpis poravnali tarifo, skladno s Tarifo za izvajanje storitev Javne agencije za knjigo RS (Uradni list RS, št. 4/2013 in št. 50/2014).

**6.2 Posebni pogoji za sodelovanje na javnem razpisu JR1–KG–2015**

Prijavitelji morajo poleg splošnih pogojev, ki jih določa besedilo točke 6.1 javnega razpisa JR1–KG–2015, izpolnjevati še naslednje posebne pogoje:

* da bo v letu 2015 aktualna ponudba knjigarne vključevala visoko zastopanost najkvalitetnejše knjižne produkcije s področij leposlovja in humanistike, ki bo obsegala najmanj 75 odstotkov izdanih knjig, ki jih je sofinancirala JAK v letih 2014 in 2015, oziroma v primeru specializiranih knjigarn najmanj 75 odstotkov naslovov s področja specializacije, ki jih je sofinancirala JAK v letih 2014 in 2015,
* da bo v letu 2015 aktualna ponudba knjigarne vključevala knjižno produkcijo 90 odstotkov založb, ki so bile sprejete v večletno programsko sofinanciranje JAK (ne velja za specializirane knjigarne) v letih 2013-2015,
* da bo aktualna ponudba knjigarne vključevala revije s področja leposlovja, humanistike in umetnosti, med katerimi je najmanj 70 odstotkov revij, ki jih je sofinancirala JAK v letih 2014 in 2015,
* da bodo subvencionirani knjižni naslovi v knjigarni na voljo še vsaj šest mesecev po izidu; da bodo v letu 2015 v sodelovanju z najmanj petimi (5) založbami izvedli najmanj deset (10) različnih dogodkov s področja razpisa, med katere ne sodijo novinarske konference ob izidu knjižnih del in kreativne delavnice, ki niso neposredno povezane s knjigo oz. njenim avtorjem,
* da zaprošeni znesek sofinanciranja ne presega 70 odstotkov vseh upravičenih stroškov prijavljenega programa in zneska v višini 11.000 EUR, da bo prijavitelj za izvedbo programa zagotovili najmanj 30 odstotni delež sofinanciranja iz lastnih sredstev ali drugih virov in da bodo imeli jasno in realno izdelano finančno konstrukcijo,
* program mora biti verodostojno finančno ovrednoten in finančno uravnotežen, kar pomeni, da so prihodki in odhodki prijavljenega programa enaki (prihodki = odhodki).

**7. Kriteriji za ocenjevanje**

|  |  |  |
| --- | --- | --- |
|  |  | Možno št. točk |
| 1. | Splošna kakovost, raznovrstnost in aktualnost knjižne in revijalne leposlovne in humanistične ponudbe knjigarne. | 20 |
| 2. | Kakovost in odmevnost izvedbe kulturnega programa knjigarne v letu 2014. | 10 |
| 3. | Kakovost in aktualnost predlaganega kulturnega programa knjigarne, s posebnim poudarkom na inovativnih in celostnih pristopih, deležu vključenosti slovenskih avtorjev ter pričakovanih učinkih, zlasti na dvig prodaje subvencioniranih in drugih kvalitetnih knjig in revij ter razvoj knjigarne v kulturno središče. | 45 |
| 4. | Pomen kulturnega programa knjigarne za lokalno in regionalno okolje ter pomen knjigarne za delovanje nacionalne knjigarniške mreže. | 20 |
| 5. | Glede na obseg in vsebino realno ovrednoten finančni načrt. | 5 |
|  | **Skupno število točk** | **100** |

**8. Uporaba kriterijev in povzetek načina ocenjevanja**

Izbrani bodo tisti kulturni programi knjigarn, ki bodo v postopku izbire po kriterijih javnega razpisa JR1–KG–2015 ocenjeni višje.

Kriteriji javnega razpisa JR1–KG–2015 so ovrednoteni s točkami, pri čemer je pri posameznem kriteriju navedeno najvišje možno število točk. Najvišje možno število prejetih točk je 100, sofinancirani pa so lahko kulturni programi knjigarn, ki prejmejo najmanj 75 točk.

Višina odobrenih sredstev za posamezno knjigarno ni neposredno povezana s številom doseženih točk, pač pa je odvisna od obsega, kvalitete in finančne zahtevnosti prijavljenega kulturnega programa ter višine razpisanih sredstev pri čemer med izbranimi projekti ni primerljivosti glede višine odobrenih sredstev v sorazmerju z višino prejetih točk.

**9. Razpisni rok in način oddaje vlog**

Prijavitelji morajo vlogo oz. razpisne **obrazce izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu [www.jakrs.si](http://www.jakrs.si/). Podrobnejša navodila za uporabo aplikacije in izpolnjevanje vloge se nahajajo na spletnem naslovu [https://jakrs.e-razpisi.si](https://XX/) in [www.jakrs.si](http://www.jakrs.si/).

Po končanem izpolnjevanju vloge v spletni aplikaciji morajo prijavitelji **vlogo natisniti in jo lastnoročno podpisati in žigosati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Prijavitelji morajo v celoti izpolnjeno **vlogo oddati v predpisanem roku v elektronski obliki in jo natisnjeno v predpisanem roku poslati s priporočeno pošto ali oddati osebno v času uradnih ur na naslov: Javna agencijo za knjigo RS, Metelkova 2b, 1000 Ljubljana.**

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto.

Vlogo je potrebno oddati **v zaprti kuverti in na sprednji strani kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Prijavitelj, ki na razpis prijavlja več knjigarn, mora izpolniti prijavo za vsako posamično knjigarno posebej in jo poslati v svoji, ločeni kuverti ter za vsako knjigarno posebej izpolniti ustrezen obrazec v spletni aplikaciji**.

**Rok** za zbiranje vlog prične teči na dan objave javnega razpisa JR1–KG–2015 v Uradnem listu RS

**23. 1. 2015** inna spletni strani JAK<https://jakrs.e-razpisi.si> ter **traja do** izteka zadnjega dne roka za oddajo vlog, ki je **24. 2. 2015.**

Vsi zahtevani originalni prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

**10. Način obravnavanja vlog in odločanje o izboru**

Vloge, ki ne bodo izpolnjene v celoti, na originalnih, datiranih, žigosanih in podpisanih prijavnih obrazcih in ki ne bodo v celoti oddane tudi v elektronski obliki oz. ne bodo izpolnjene v skladu z zahtevami dokumentacije tega javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana priporočeno na pošti in zaključena v elektronski aplikaciji do vključno 24. 2. 2015 oz. do tega dne ne bo v poslovnem času oddana v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih splošnih in posebnih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

V primeru, da več prijaviteljev na ta razpis prijavi isti kulturni program oz. dele programa, se vse vloge prijaviteljev istega kulturnega programa ali delov programa zavržejo zaradi neizpolnjevanja splošnih pogojev kot vloge neupravičenih osebe.

Samo v primeru, ko zaradi **tehničnih težav razpisovalca**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh JAK, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo razpisovalec upošteval. O morebitnih tehničnih težavah bodo prijavitelji obveščeni na spletni strani razpisovalca.

**Oddaja vloge pomeni, da se predlagatelj strinja z vsemi pogoji in kriteriji javnega razpisa** **JR1–KG–2015.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročil pristojnih strokovnih komisij JAK odločil direktor JAK z odločbo o sofinanciranju posameznega kulturnega programa.

Odpiranje vlog bo potekalo na sedežu JAK, Metelkova 2b, 1000 Ljubljana, in se bo pričelo 3. 3. 2015.

**11. Dokumentacija javnega razpisa JR1–KG–2015**

Dokumentacija javnega razpisaJR1–KG–2015 obsega:

* besedilo razpisa JR1–KG–2015,
* **prijavni obrazec v spletni aplikaciji** za razpis JR1–KG–2015.

Dokumentacija javnega razpisa je na voljo na spletnem naslovu [https://jakrs.e-razpisi.si](https://XX/), besedilo razpisa pa tudi na spletni strani JAK [www.jakrs.si](http://www.jakrs.si/).

Prijavitelji morajo predložiti v celoti izpolnjeno naslednjo dokumentacijo razpisa JR1–KG–2015:

– **natisnjen prijavni obrazec spletne aplikacije KG z obveznimi prilogami** (dokazilo o plačilu tarife, izjava soorganizatorja v primeru soorganizacije).

**12. Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu [gp.jakrs@jakrs.si](mailto:gp.jakrs@jakrs.si) oz. pri strokovni svetovalki JAK vsak delavnik med 10. in 12. uro:

Tjaša Urankar, tel: 01 369 58 25, [tjasa.urankar@jakrs.si](mailto:tjasa.urankar@jakrs.si).

**Aleš Novak**

**Direktor Javne agencije za knjigo RS**